รู้จักกับ Vacation Guilt ลางานแล้วรู้สึกผิด พร้อมวิธีปรับตัวแบบมือโปร

ลางานแล้วรู้สึกผิดเกิดจากอะไร ต้องปรับตัวอย่างไรดี?

มีใครเป็นแบบนี้บ้าง? ทำงานหนักมาตลอดทั้งปี จะลางานทีนึงคิดแล้วคิดอีก เพราะลางานแล้วรู้สึกผิด บางคนถึงขั้นพกงานไปทำด้วยในช่วงวันลา ซันเดย์บอกเลยว่าแบบนี้ไม่ดีแน่ ๆ เพราะเวลาพักผ่อนมาถึงแล้ว เราก็ควรได้พักผ่อนอย่างเต็มที่ วันนี้ซันเดย์จะพาทุกคนไปทำความเข้าใจกันว่าทำไมลางานแล้วรู้สึกผิด Vacation guilt คืออะไร แล้วเราจะต้องปรับตัวอย่างไรบ้างให้ได้พักผ่อนในวันลาจริง ๆ สักที

Vacation Guilt คืออะไร?

Vacation Guilt คืออาการที่ลางานแล้วรู้สึกผิด หรือแม้กระทั่งการใช้เวลาในช่วงวันหยุดสุดสัปดาห์ไปกับการนอนเล่น นั่งเล่น ก็รู้สึกผิดลึก ๆ ในใจ ซันเดย์หาข้อมูลมาแล้วว่าอาการแบบนี้ไม่ใช่เรื่องแปลกใหม่อะไรเพราะเป็นความรู้สึกที่เกิดขึ้นกับคนวัยทำงานเยอะมาก ๆ โดยเฉพาะกับคนที่มีความรับผิดชอบในหน้าที่สูง

ถ้าเราคิดดี ๆ จะพบว่าอาการลางานแล้วรู้สึกผิดนั้นเกิดจากหนึ่งในค่านิยมที่หยั่งรากฝังลึกในสังคม ที่ให้ค่ากับคนที่ประสบความสำเร็จในหน้าที่การงาน บางองค์กรก็สร้างสภาพแวดล้อมที่ทำให้ลูกจ้างรู้สึกว่าการทำงานเยอะ ๆ ทำงานเกินเวลา หรือทำงานหนักนั้นคือสิ่งที่ดี นอกจากนี้การสื่อสารระหว่างเพื่อน ๆ ในที่ทำงานเองก็ส่งผลทำให้เกิดความรู้สึกแบบนี้ได้เช่นกัน อย่างเช่น ถึงเวลาเลิกงานแล้วใครลุกกลับบ้านเร็วก็จะถูกแซว หรือลางานหลาย ๆ วันแล้วกลับมาทำงาน ก็จะถูกคนอื่น ๆ ในทีมพูดจาไม่ดีใส่

สิ่งเหล่านี้ทำให้หลาย ๆ คนรู้สึกว่าการลางาน ลาพักร้อน หรือแม้กระทั่งการพักผ่อนทั่ว ๆ ไปเป็นสิ่งที่ไม่ควรทำ เพราะรู้สึกเหมือนกับว่าเรากำลังทำให้คนอื่นต้องทำงานเยอะขึ้น หรือรู้สึกว่าจะถูกมองว่าเป็นคนที่ไม่ขยันและไม่ตั้งใจทำงาน

จะปรับตัวให้เลือกรู้สึกผิดเวลาลางานอย่างไรดี?

พูดแบบนี้แล้วหลาย ๆ คนอาจจะไม่เชื่อ แต่การพักผ่อนอย่างเต็มที่โดยไม่ต้องคิดถึงเรื่องงานเลย ถือว่าเป็นการเพิ่มประสิทธิภาพในการทำงานให้มากขึ้น เพราะเมื่อสมองและร่างกายของเราได้พักผ่อนอย่างเต็มที่แล้ว ก็จะสามารถแก้ไขปัญหาและมีไอเดียใหม่ ๆ ในการทำงานมากกว่าเดิม

หากใครที่กำลังกังวลว่าคนอื่นจะมองเราไม่ดี ซันเดย์อยากให้ลองคิดว่าความคิดของคนอื่นเป็นสิ่งที่เราควบคุมไม่ได้ ดังนั้น เราไม่ต้องไปใส่ใจมากก็ได้ เพียงแค่ให้รู้ว่าทุก ๆ การพักผ่อนของเรา จะทำให้เราทำงานที่ได้รับมอบหมายให้ดีขึ้นได้อย่างแน่นอน

หากใครที่กังวลว่าลางานไปพักร้อนแล้วจะทำงานไม่ทัน หรือจะก่อให้เกิดปัญหาตามมาในการทำงาน ซันเดย์แนะนำให้ใช้วิธีทำลิสต์สิ่งที่ต้องทำให้เสร็จก่อนลาพักร้อน และสิ่งที่ต้องกลับมาทำหลังลาพักร้อน เมื่อเรามองเห็นภาพรวมของทุกอย่างแล้ว เราจะสบายใจขึ้นและกังวลน้อยลง

หลัก ๆ แล้ว การปรับตัวให้ไม่เครียดตอนลางานก็คือการวางแผนให้ดีในส่วนงานที่เรารับผิดชอบ เพื่อลดความกังวล และไม่ต้องสนใจว่าคนอื่นจะคิดอย่างไร เพราะสุดท้ายแล้ว การพักผ่อนของเรา คือการฟื้นฟูจิตใจ ร่างกายและสมองให้พร้อมกลับมาทำงานต่อได้อย่างดีขึ้นนั่นเอง

รู้จักกับวันลาตามกฎหมายแรงงาน

อีกหนึ่งสิ่งที่ซันเดย์คิดว่ารู้ไว้แล้วทำให้สบายใจในการลาพักร้อนมากขึ้นก็คือวันลาตามกฎหมายแรงงาน 2567 เพราะนี่คือสิทธิของเราที่จะได้ลางานตามที่กฎหมายกำหนดเอาไว้ หากรู้สึกว่าต้องการพักผ่อน แล้ววันลายังมีเหลือตามที่กำหนดไว้ ก็ลางานได้โดยไม่ต้องกังวล ซึ่งวันลาตามกฎหมายแรงงาน 2567 จะมีดังนี้

ลาป่วยได้ไม่เกิน 30 วันทำงานต่อปี และต้องได้รับค่าจ้างตามปกติ หากลาเกิน 3 วันติดกัน ต้องมีใบรับรองแพทย์ให้บริษัทด้วย

สิทธิลาพักร้อนอย่างน้อย 6 วันต่อปี เมื่อทำงานครบ 1 ปีแล้ว

ปัจจุบันนี้หลาย ๆ บริษัทให้ความสำคัญกับการพักผ่อนของพนักงานมากขึ้น ก็จะมีการเพิ่มจำนวนวันลาพักร้อนให้ โดยเราสามารถดูจำนวนวันได้ในสัญญาจ้าง หรือสอบถามได้กับทีมบุคคลได้เลย

ดูแลสุขภาพกายและใจให้ดี พร้อมลุยงานต่อได้!

จากสิ่งที่ซันเดย์แนะนำไป ก็น่าจะทำให้หลาย ๆ คนเข้าใจและรู้จักกับการปรับตัวให้หายเครียด หรือรู้สึกผิดตอนลางานได้มากขึ้น แต่ถ้ายังรู้สึกแบบเดิมอยู่ล่ะก็ อาจจะต้องเริ่มกลับมาสำรวจแล้วว่ามีความ Toxic ในที่ทำงานมากน้อยแค่ไหน เพราะสิ่งเหล่านี้คือสิ่งที่เราควบคุมไม่ได้ และซันเดย์เข้าใจว่าบางทีก็ทำให้เรารู้สึกอึดอัดและกดดันเกินความจำเป็น เอาเป็นว่าเรื่องพวกนี้ต้องค่อย ๆ ปรับและเรียนรู้กันไป ใครมีเทคนิคอะไรดี ๆ ก็มาแชร์กันได้เลยนะ!

รู้จักกับวิธีเอาตัวรอด! เมื่อเจอความ Toxic ในที่ทำงาน

5 หนังสือฮีลใจ คืนยิ้มให้คนทำงาน l TGIS EP.51